Oud-Eskom-baas se pensioenvoordele bevries(Argieffoto: GCIS) Die Spesiale Ondersoekeenheid (SOE) het ’n bewaringsbevel toegestaan om die pensioenvoordele van die voormalige Eskom-bestuurder Duduzile Babalwa Moyo te vries. Dit volg nadat bevind is dat Moyo voordeel getrek het uit byna R25 miljoen se Eskom-tenders. Die SOE het op Twitter bevestig die spesiale tribunaal-bevel wat Woensdag uitgereik is, verbied die pensioenadministrateur van Eskom se pensioen- en voorsorgfonds om pensioenvoordele wat aan Moyo verskuldig is, uit te betaal. Moyo het vroeër vandeesmaand bedank. “Die SOE het die vrystelling van hierdie fondse verbied om die verlies wat Eskom as gevolg van Moyo se onwettige optrede gely het, te verreken,” lui die inskrywing op Twitter. Die SOE se ondersoek na Moyo se optrede het bevind dat Moyo in haar rol as Eskom se voorsiening- en kontraktebestuurder en werkgewerverteenwoordiger, ’n onderneming genaamd Tamukelo gekontrakteer het. Tamukelo is aangestel om rou‑ en drinkbare water van die Kendal- en Kusile-kragstasie te vervoer. Dié onderneming het toe later geld oorbetaal aan entiteite wat deur Moyo se familie besit word. Moyo was ook deel van ’n span wat die onderhandelingstrategie van die Tamukelo-tender ten bedrae van R300 miljoen aan die tender- en verkrygingskomitee voorgelê het. “In haar pos as Eskom-kontraktebestuurder het Moyo 23 tussentydse betalingsertifikate, ten bedrae van ongeveer R138 miljoen, ten opsigte van Tamukelo se dienste vir die tydperk Desember 2011 tot Julie 2014 onderteken.” Die SOE se ondersoek het aan die lig gebring dat Tamukelo en sy verteenwoordigers geld aan entiteite betaal het wat met Moyo verbind of geassosieer word, terwyl sy Eskom se kontrak met Tamukelo bestuur het. “Die modus operandi wat Moyo gevolg het, was om entiteite – wat deur lede van haar familie en vriende besit word – te skep om hierdie fondse te ontvang.” Volgens die SOE was daar ’n duidelike botsing van belange in die uitvoering van haar pligte en sy het dié botsende belange voortdurend ontken. Die SOE beoog om spoedig ’n siviele eis teen Moyo in te stel, 30 dae ná die afhandeling van hierdie interdik. “Die eenheid is ingevolge Proklamasie R11 van 2018 deur president Cyril Ramaphosa gemagtig om bewerings van korrupsie en wanadministrasie in die sake van Eskom en die gedrag van Eskom-amptenare te ondersoek en om enige finansiële verliese wat die staat gely het, te verhaal. “Die proklamasie dek oortredings wat tussen 1 Januarie 2010 en 6 April 2020, die datum van publikasie van hierdie proklamasie, of wat voor 1 Januarie 2010 plaasgevind het. Dit dek ook enige misdrywe na die proklamasiedatum wat relevant is vir, verband hou met die sake van of wat dieselfde persone, entiteite of kontrakte betrek wat onder die gesag van Proklamasie R11 van 2018 ondersoek word.” Waar bewyse dui op kriminele optrede, verwys die SOE die getuienis na die Nasionale Vervolgingsgesag (NVG) vir verdere optrede.